b'\n_START_ARTICLE_\nVaistin\xc4\x97\n_START_PARAGRAPH_\nVaistin\xc4\x97\xc2\xa0\xe2\x80\x93 specializuota parduotuv\xc4\x97, veikianti sveikatos apsaugos sistemoje, kurios pagrindin\xc4\x97 funkcija yra suteikti farmacin\xc4\x99 paslaug\xc4\x85 bei i\xc5\xa1duoti vaistus (receptinius ir nereceptinius) ir kitas medicinin\xc4\x97s paskirties prekes: higienos prekes, vitaminus, maisto papildus, tvarsliav\xc4\x85 ir pan._NEWLINE__NEWLINE_Kai kurios vaistin\xc4\x97s taip pat u\xc5\xbesiima vaist\xc5\xb3 gamyba. Pagrindiniai vaistin\xc4\x97s darbuotojai yra vaistininkas ir farmakotechnikas, taip pat yra vadybininkai, vaistininko pad\xc4\x97j\xc4\x97jai ir kiti darbuotojai (priklausomai nuo vaistin\xc4\x97s dyd\xc5\xbeio)._NEWLINE_Dauguma vaistini\xc5\xb3 dirba \xc4\xafprastiniu darbo re\xc5\xbeimu (nuo ryto iki vakaro), ta\xc4\x8diau kai kurios dirba vis\xc4\x85 par\xc4\x85 (vadinamos budin\xc4\x8dios vaistin\xc4\x97s).\n_START_SECTION_\nIstorija\n_START_PARAGRAPH_\nPirmosios vaistin\xc4\x97s atsirado VIII\xe2\x80\x93IX a. Artimuosiuose Rytuose.\n_START_SECTION_\nVaistin\xc4\x97s Lietuvoje\n_START_PARAGRAPH_\nRa\xc5\xa1ytiniuose \xc5\xa1altiniuose vaistin\xc4\x97s minimos tik nuo XVI a., anks\xc4\x8diau didikus bei kilmingus gyventojus apr\xc5\xabpindavo gydytojai. Pirmoji vaistin\xc4\x97 Lietuvoje \xc4\xafsteigta Aleksandro Bolinskio 1506 metais. Kiek v\xc4\x97liau Lenkijos karalius ir Lietuvos kunigaik\xc5\xa1tis \xc5\xbdygimantas i\xc5\xa1leido \xc4\xafsakym\xc4\x85 apie vaistini\xc5\xb3 kontrol\xc4\x99\xc2\xa0\xe2\x80\x93 jas tur\xc4\x97jo patikrinti medicinos daktarai, kad vaistai b\xc5\xabt\xc5\xb3 gaminami tiksliai pagal recept\xc4\x85. XVI a. pab. \xc5\xbdygimantas taip pat nustat\xc4\x97 vaist\xc5\xb3 kainas ir atleido vaistininkus nuo \xc4\xafvairi\xc5\xb3 mokes\xc4\x8di\xc5\xb3._NEWLINE_Pirmosiose vaistin\xc4\x97se buvo pardavin\xc4\x97jamos vaista\xc5\xbeol\xc4\x97s, brangakmeniai, d\xc5\xbeiovintos gyv\xc5\xabn\xc5\xb3 dalys, gyva\xc4\x8di\xc5\xb3 nuodai, taukai, u\xc5\xbesienieti\xc5\xa1kos prek\xc4\x97s\xc2\xa0\xe2\x80\x93 muilas, vynas, prieskoniai\xc2\xa0\xe2\x80\x93 ir tuo jos primin\xc4\x97 viduram\xc5\xbei\xc5\xb3 Europos vaistines._NEWLINE_Norint atidaryti nauj\xc4\x85 vaistin\xc4\x99 reik\xc4\x97jo gauti karaliaus ar kito auk\xc5\xa1to vald\xc5\xbeios atstovo leidim\xc4\x85. B\xc5\xabdavo suteikiamas ir leidimas prekiauti alkoholiu, kuris labai papildydavo vaistini\xc5\xb3 i\xc5\xbedus, bet 1764 m. u\xc5\xbedraudus pardavin\xc4\x97ti alkohol\xc4\xaf vaistin\xc4\x97se, j\xc5\xb3 pajamas \xc5\xbeenkliai smuko._NEWLINE_XIX a. nauj\xc5\xb3 vaistini\xc5\xb3 steigim\xc4\x85 prad\xc4\x97jo kontroliuoti gydymo valdyba. Did\xc4\x97jant reikalavimams vaistini\xc5\xb3 steigimas sul\xc4\x97t\xc4\x97jo. Vaistin\xc4\x97s buvo suskirstytos \xc4\xaf kaimo ir normalias. Didesniuose miestuose buvo vaist\xc5\xb3 parduotuv\xc4\x97s, kuriose pardavin\xc4\x97jami patentuoti vaistai ir sanitarijos priemon\xc4\x97s.\n_START_SECTION_\nFarmacija ir vaistininkai\n_START_PARAGRAPH_\nViduram\xc5\xbei\xc5\xb3 Lietuvos vaistininkai netur\xc4\x97jo auk\xc5\xa1tojo i\xc5\xa1silavinimo, bet buvo atitinkamai paruo\xc5\xa1iami cechuose. Kandidatas \xc4\xaf vaistininkus tur\xc4\x97jo kelet\xc4\x85 met\xc5\xb3 dirbti visus darbus pas vaistinink\xc4\x85 kaip mokinys, v\xc4\x97liau kelet\xc4\x85 met\xc5\xb3 kaip jo pad\xc4\x97j\xc4\x97jas. Baig\xc4\x99s tokius mokslus, va\xc5\xbeiuodavo pas kit\xc4\x85 vaistinink\xc4\x85 tod\xc4\x97l mokslas u\xc5\xbetrukdavo. Vaistinink\xc5\xb3 cechas nuo kit\xc5\xb3 skyr\xc4\x97si tuo, kad i\xc5\xa1 nari\xc5\xb3 buvo reikalaujam mok\xc4\x97ti lotyn\xc5\xb3 kalb\xc4\x85 ir nesudar\xc4\x97 organizuoto cecho su savais \xc4\xafstatais ir taisykl\xc4\x97mis. Jie r\xc4\x97m\xc4\x97si nera\xc5\xa1ytais \xc4\xafstatais ir tradicijomis. Vaistininkai buvo laikomi ne amatininkais, o prekybininkais._NEWLINE_Farmacija Lietuvoje d\xc4\x97styti prad\xc4\x97ta 1785 m., kai chemijos profesorius J. Sartoris VU Medicinos fakultete prad\xc4\x97jo d\xc4\x97styti farmacijos kurs\xc4\x85. 1810 m. \xc4\xafsteigta Farmacijos ir Farmakologijos katedra. Vaistininko paruo\xc5\xa1imas trukdavo 3 metus, labai gerai i\xc5\xa1laik\xc4\x99 egzaminus gaudavo provizoriaus, pras\xc4\x8diau i\xc5\xa1laik\xc4\x99\xc2\xa0\xe2\x80\x93 I arba II klas\xc4\x97s vaistin\xc4\x97s gizelio laipsn\xc4\xaf._NEWLINE_Vilniaus medicinos draugijoje 1843\xc2\xa0m. \xc4\xafsteigtas farmacijos skyrius.'